google/wiki40b huggingface dataset:
Κώστας Μπασακίδης

Στον Ελληνικό Στρατό

Ο Μπασακίδης γεννήθηκε το 1918 στην Αμφιθέα Μεσσηνίας. Εισήχθη το 1936 στη Σχολή Ευελπίδων και μετά από τετραετή φοίτηση, ορκίστηκε τον Αύγουστο του 1940 ανθυπολοχαγός Πεζικού και ακολούθως τοποθετήθηκε στο 15ο Σύνταγμα Πεζικού. Ήταν ανιψιός του υποστράτηγου Παναγιώτη Μπασακίδη, ο οποίος διετέλεσε την περίοδο 1930 - 1931 διοικητής της Σχολή Πεζικού Χαλκίδας και αργότερα (1945) Ανώτερος Στρατιωτικός Διοικητής Πελοποννήσου.
Καθ' όλη τη διάρκεια του ελληνοϊταλικού πολέμου διακρίθηκε για τις πολεμικές και διοικητικές του επιδόσεις ως διμοιρίτης στον 1ο Λόχο Πολυβόλων του 15ου Συντάγματος ΠΖ αποσπώντας τον έπαινο των ανωτέρων του, ενώ προτάθηκε για την απονομή πολεμικού σταυρού Γ' Τάξεως.

Στην Εθνική Αντίσταση

Μετά τη συνθηκολόγηση της Ελλάδας ως συνέπεια της γερμανικής εισβολής, επέστρεψε στη γενέτειρα του. Τον Ιούλιο του 1943, συνδέθηκε με την οργάνωση Ε.Σ. («Ελληνικός Στρατός») ως επικεφαλής ένοπλης ομάδας ενώ μετά τη διάλυση της οργάνωσης αυτής από τον ΕΛΑΣ τον Οκτώβριο του ίδιου έτους, προσχώρησε οικειοθελώς στις τάξεις του ΕΛΑΣ, αναπτύσσοντας σημαντική δράση τόσο έναντι των δυνάμεων Κατοχής όσο και κατά των Ταγμάτων Ασφαλείας. Παράλληλα, έσωσε με μεσολάβησή του από πιθανή εκτέλεση, αντάρτες του Ε.Σ. που βρίσκονταν στο χωριό Λαδά ως αιχμάλωτοι του ΕΛΑΣ.
Ως διοικητής στον 5ο Λόχο του 2ου Τάγματος του 9ου Συντάγματος του ΕΛΑΣ, συμμετείχε σε αρκετές ενέδρες και μάχες κατά των γερμανικών δυνάμεων όπως στον Άγιο Φλώρο, στη θέση Καζάρμα Μεσσηνίας, στον Μελιγαλά την 6η Απριλίου του 1944 (στη μάχη αυτή έχασαν τη ζωή τους 4 άνδρες της Βέρμαχτ και των Ταγμάτων Ασφαλείας) , στη Μεσσήνη , στην Ανδρούσα, στη Βλαχοκερασιά Αρκαδίας κ.α.
Τον Σεπτέμβριο του 1944 έλαβε μέρος στην πολύνεκρη μάχη του Μελιγαλά μεταξύ του ΕΛΑΣ και των Ταγμάτων Ασφαλείας. Μάλιστα, στον Μπασακίδη οφείλεται η εκπόρθηση του σημαντικού υψώματος του Προφήτη Ηλία κατά την τρίτη ημέρα της σύγκρουσης, που συντέλεσε αποφασιστικά στην επικράτηση του ΕΛΑΣ.

Στον Εμφύλιο

Μετά την Απελευθέρωση, διώχτηκε για την δράση του και οδηγήθηκε στις φυλακές Ακροναυπλίας. Κατά τη διάρκεια του Εμφυλίου, συμμετείχε ενεργά στον ΔΣΕ όντας από τον Φεβρουάριο του 1947 στρατιωτικός διοικητής του Αρχηγείου Πελοποννήσου. Αργότερα (τέλη 1947 ή αρχές 1948), ανέλαβε διοικητής του Αρχηγείου Αχαΐας - Ηλείας, ενώ στις αρχές Νοεμβρίου του 1948 ανέλαβε τη διεύθυνση του γραφείου επιχειρήσεων της Γ' Μεραρχίας του ΔΣΕ. Σκοτώθηκε την 14η Μαρτίου 1949 κατά τη διάρκεια της τελευταίας μάχης του ΔΣΠ στο ύψωμα Δρακοβούνι της επαρχίας Μαντινείας.

Μετά θάνατον αναγνώριση

Το 1985, με την επίσημη αναγνώριση της Εθνικής Αντίστασης του ΕΑΜ - ΕΛΑΣ, απονεμήθηκε στον Μπασακίδη ο βαθμός του αντισυνταγματάρχη.
Ευθύμιος Χριστοδούλου

Βίος

Ο Ευθύμιος Χριστοδούλου γεννήθηκε στη Λάρισα και σπούδασε οικονομικά στα Πανεπιστήμια Χάμιλτον και Κολούμπια των ΗΠΑ. Εργάστηκε ως εμπειρογνώμονας στην Εθνική Τράπεζα της Ελλάδος, διετέλεσε διευθυντής και γενικός διευθυντής της Ελληνικής Τράπεζας Εμπορικής και Βιομηχανικής Αναπτύξεως, καθώς και πρόεδρος της Ολυμπιακής Εταιρείας, ενώ την περίοδο 1979-1981 διατέλεσε και διοικητής της Εθνικής Τράπεζας της Ελλάδος. Εξελέγη για πρώτη φορά ευρωβουλευτής με τη Νέα Δημοκρατία το 1984 και πάλι το 1989 και 1994. Αναπληρωτής υπουργός εξωτερικών διετέλεσε από τις 11 Απριλίου 1990 έως την 1η Οκτωβρίου 1990. Αναπληρωτής υπουργός Εθνικής Οικονομίας το διάστημα 1990-1992 και διοικητής της Τράπεζας της Ελλάδος από το 1992-1993.
Κωνσταντίνος Κορνιακτός

Βιογραφικά στοιχεία

Ο Κορνιακτός ήταν αναμφίβολα Έλληνας και γεννήθηκε στην πόλη Χάνδακα (Candia, το σημερινό Ηράκλειο Κρήτης), μάλλον το 1517. Σε νεαρή ηλικία εγκαταστάθηκε στην Κωνσταντινούπολη, όπου ήδη το 1540 είχε καταστεί ένας αρκετά πλούσιος έμπορος. Αργότερα εγκαταστάθηκε στη Μολδαβία και το 1554 (ή κατά τη δεκαετία του 1560) στο τότε πολωνικό Λβωφ (το σημερινό Λβιβ της Ουκρανίας), όπου και έζησε μέχρι τον θάνατό του. Στο Λβιβ ανέλαβε την επιχείρηση του μεγαλύτερου αδελφού του Μιχαήλ. Ο βασιλιάς της Πολωνίας Σιγισμούνδος Β΄ Αύγουστος του απένειμε επίσημο τίτλο ευγενείας στις 12 Φεβρουαρίου 1571 ως σλάχτσικ Konstanty Korniakt, μαζί με άλλα προνόμια, δημιουργώντας έτσι τον Θυρεό της Κρούσινα.
Ο Κορνιακτός ασχολήθηκε με το διεθνές χονδρικό εμπόριο, ιδίως με προϊόντα από την Οθωμανική Αυτοκρατορία και γερμανικά κράτη. Εμπορευόταν κρασί, υφάσματα, βαμβάκι, μέλι, δέρματα και γουναρικά. Σύντομα έγινε πολύ πλούσιος, φθάνοντας στο σημείο να δανείζει χρήματα στους βασιλείς της Πολωνίας και σε άλλες οικογένειες ευγενών.

Συνεισφορές

Ο Κορνιακτός ήταν προστάτης της αρχιτεκτονικής και ανέγειρε μία μεγαλόπρεπη έπαυλη κοντά στην αγορά του Λβιβ, η οποία αργότερα ξανακτίστηκε από τον Γιαν Σομπιέσκι (τον βασιλιά Ιωάννη Γ΄ της Πολωνίας) και είναι γνωστή σήμερα ως «Ανάκτορο Κορνιάκτ», αποτελώντας μέρος του Ιστορικού Μουσείου της πόλης. Επίσης επεξέτεινε τον ναό της Κοιμήσεως της Θεοτόκου («Εκκλησία της Βλαχίας») και ανέγειρε το περίφημο καμπαναριό της, τον «Πύργο Κορνιακτόφσκα». Χρηματοδότησε και αρκετές άλλες εκκλησιές στο Λβιβ, καθώς ήταν ένθερμος υποστηρικτής της Ορθόδοξης Εκκλησίας και υπερασπιζόταν τα συμφέροντά της μέσα από τις φιλικές σχέσεις που διατηρούσε με τους εκπροσώπους των άλλων χριστιανικών δογμάτων.

Οικογένεια

Περί το 1575 ο Κορνιακτός τέλεσε τους γάμους του με τη Ρουθηνή αριστοκράτισσα Άννα Ντζιεντούσικα και σύντομα οι δυο τους απέκτησαν πολλά τέκνα. Οι γιοι τους ήταν οι Αλέξανδρος, Κωνσταντίνος (πατέρας του λοχαγού Τσαρλς Φράνσις) και Μιχαήλ Κορνιάκτ. Οι κόρες τους ήταν οι Καταρζύνα, Άννα (που παντρεύτηκε τον Γιαν Ταρνόφσκι), Σοφία (που παντρεύτηκε τον Αβραάμ Χούμπερτ) και Αικατερίνη (παντρεύτηκε τον Αλέξανδρο Τσόντκιεβιτς και μετά τον θάνατό του τον κυβερνήτη του Μπελτς Δούκα Κονστάντυ Βισνιοβιέτσκι).
Σύντομα μετά τον θάνατο του Κορνιακτού σε ηλικία 85 ετών περίπου, όλα τα παιδιά του ασπάσθηκαν τον Ρωμαιοκαθολικισμό και τελικώς εκπολωνίσθηκαν. Ο Κωνσταντίνος ή ο Μιχαήλ πούλησε μέρος της ακίνητης περιουσίας του στο Λβιβ, ενώ ο Αλέξανδρος έφυγε από την πόλη και πήγε στο κτήμα που κληρονόμησε στο Πσάμυσλ: Είχε τρεις κατοικίες, στα χωριά Σόσνιτσα, Ζγοτόβιτσε και Μπιαγομπόκι, και έμενε στην τρίτη. Το 1610 άρχισε και η οικοδόμηση του κάστρου της οικογένειας.
Ακαδημαϊκές βιβλιοθήκες στην Ελλάδα

Ακαδημαϊκή βιβλιοθήκη είναι η βιβλιοθήκη που εξυπηρετεί τις ανάγκες ενός εκπαιδευτικού ιδρύματος ανώτατης εκπαίδευσης (πανεπιστήμιο, τεχνολογικό εκπαιδευτικό ίδρυμα ή κολλέγιο). Η ακαδημαϊκή βιβλιοθήκη εδρεύει συνήθως στους ίδιους χώρους του ανώτατου εκπαιδευτικού ιδρύματος που εξυπηρετεί και ο βασικός στόχος της είναι η παροχή επιστημονικού υλικού (έντυπου ή /και ηλεκτρονικού) για την άριστη εξυπηρέτηση των πληροφοριακών αναγκών των μελών της ακαδημαϊκής κοινότητας (διοικητικού προσωπικού, διδακτικού προσωπικού, φοιτητές/ σπουδαστές). Η συλλογή του υλικού μιας ακαδημαϊκής βιβλιοθήκης αναπτύσσεται, διαμορφώνεται και αξιολογείται με βάση το πρόγραμμα σπουδών του ιδρύματος στο οποίο ανήκει.
Ισαάκ Ασίμωφ

Βιογραφία

Μετανάστευσε στις ΗΠΑ το 1923 και πήρε την αμερικάνικη υπηκοότητα το 1928. Σπούδασε στο Πανεπιστήμιο Κολούμπια, από το οποίο αποφοίτησε το 1939. Νυμφεύθηκε το 1942 και απέκτησε δύο παιδιά. Το 1955 έγινε καθηγητής βιοχημείας στην ιατρική σχολή του Πανεπιστημίου της Βοστώνης. Υπήρξε επίσης εταίρος επιστημονικών συλλόγων, με αρκετές διακρίσεις στο ενεργητικό του για τις επιστημονικές του έρευνες.

Συγγραφικό έργο

Ο Ασίμωφ έχει πλούσιο συγγραφικό έργο σε πολλούς τομείς, μεταξύ των οποίων έργα επιστημονικής φαντασίας, επιστημονικά συγγράματα και βιβλία εκλαϊκευμένης επιστήμης. Έχει λάβει πολλές διακρίσεις και βραβεία, μεταξύ των οποίων και τα κορυφαία βραβεία Nebula και Hugo.
Ηλεκτροχημικό στοιχείο

Ηλεκτροχημικό στοιχείο είναι μια συσκευή που είναι ικανή είτε να παράξει ηλεκτρική ενέργεια από ηλεκτροχημικές αντιδράσεις ή να διευκολύνει χημικές αντιδράσεις μέσω της εισαγωγής ηλεκτρικής ενέργειας. Ένα συνηθισμένο παράδειγμα ηλεκτροχημικού στοιχείου είναι μια τυπική μπαταρία 1,5 - volt που προορίζεται για απλή κατανάλωση. Αυτός ο τύπος συσκευής είναι γνωστός ως μοναδικό γαλβανικό στοιχείο (galvanic cell). Μια μπαταρία αποτελείται από ένα ή περισσότερα στοιχεία, συνδεμένα με παράλληλη διάταξη ή σε σειρά.

Ημιστοιχεία

Ένα ηλεκτροχημικό στοιχείο αποτελείται από δύο ημιστοιχεία. Κάθε ημιστοιχείο αποτελείται από ηλεκτρόδιο και ηλεκτρολύτη. Τα δύο ημιστοιχεία μπορεί να χρησιμοποιούν τον ίδιο ηλεκτρολύτη, ή μπορούν να χρησιμοποιούν διαφορετικούς ηλεκτρολύτες. Οι χημικές αντιδράσεις στο στοιχείο μπορεί να περιλαμβάνουν τον ηλεκτρολύτη, τα ηλεκτρόδια, ή μια εξωτερική ουσία (όπως στις κυψέλες καυσίμου που μπορούν να χρησιμοποιούν αέριο υδρογόνο ως αντιδρόν). Σε πλήρες ηλεκτροχημικό στοιχείο, ουσίες από το ένα ημιστοιχείο χάνουν ηλεκτρόνια (οξείδωση) στο ηλεκτρόδιό τους, ενώ ουσίες από το άλλο ημιστοιχείο κερδίζουν ηλεκτρόνια (αναγωγή) από το ηλεκτρόδιό τους.
Συχνά, χρησιμοποιείται γέφυρα άλατος (π.χ., χαρτί φίλτρου εμβαπτισμένο σε KNO3, NaCl, ή κάποιον άλλο ηλεκτρολύτη) για να δώσει την ιονική επαφή μεταξύ των δύο ημιστοιχείων με διαφορετικούς ηλεκτρολύτες, ωστόσο αποτρέπει τα διαλύματα από ανάμειξη και την πρόκληση ανεπιθύμητων παράπλευρων αντιδράσεων. Μια εναλλακτική προς γέφυρα άλατος είναι να επιτραπεί η άμεση επαφή (και ανάμειξη) μεταξύ των δύο ημιστοιχείων, παραδείγματος χάρη στην απλή ηλεκτρόλυση του νερού.
Καθώς τα ηλεκτρόνια ρέουν από ένα ημιστοιχείο στο άλλο μέσω εξωτερικού κυκλώματος, δημιουργείται διαφορά φορτίου. Εάν δεν δοθεί ιονική επαφή, αυτή η διαφορά φορτίου θα απέτρεπε γρήγορα την παραπέρα ροή των ηλεκτρονίων. Η γέφυρα άλατος επιτρέπει τη ροή αρνητικών ή θετικών ιόντων να διατηρεί σταθερή κατάσταση κατανομής φορτίου μεταξύ των δοχείων οξείδωσης και αναγωγής, ενώ κρατά τα περιεχόμενα κατά τα άλλα ξεχωριστά. Άλλες διατάξεις επίτευξης του διαχωρισμού των διαλυμάτων είναι πορώδη δοχεία και διαλύματα γέλης. Πορώδες δοχείο χρησιμοποιείται στο στοιχείο Μπούνσεν (δεξιά).

Αντίδραση ισορροπίας

Κάθε ημιστοιχείο έχει χαρακτηριστική τάση. Διάφορες επιλογές ουσιών για κάθε ημιστοιχείο δίνουν διαφορετικές διαφορές δυναμικού. Κάθε αντίδραση υφίσταται μια αντίδραση ισορροπίας μεταξύ διαφορετικών αριθμών οξείδωσης των ιόντων: Όταν επιτευχθεί ισορροπία, το στοιχείο δεν μπορεί να δώσει παραπέρα τάση. Στο ημιστοιχείο που υφίσταται οξείδωση, όσο πιο κοντά στην ισορροπία βρίσκεται το ιόν/άτομο με τον πιο θετικό αριθμό οξείδωσης, τόσο πιο πολύ δυναμικό θα δώσει η αντίδραση. Παρομοίως, στην αντίδραση αναγωγής, όσο πιο κοντά βρίσκεται η ισορροπία προς το ιόν/άτομο με τον πιο αρνητικό αριθμό οξείδωσης, τόσο πιο υψηλό το δυναμικό.
Δημήτρης Ασσιώτης

Βιογραφικό

Ο Ασσιώτης γεννήθηκε στις 31 Μαρτίου του 1971 και ξεκίνησε την καριέρα του το 1987 από τον Ολυμπιακό Λευκωσίας και στην συνέχεια αγωνίστηκε στην Ανόρθωση (1992- 97) και στον Εθνικό Άχνας (1997 - 98) για να επιστρέψει στον Ολυμπιακό όπου και ολοκλήρωσε την καριέρα του το 2003. Με την Εθνική ομάδα της Κύπρου αγωνίστηκε συνολικά 6 φορές.
Φουζαρίωση

Η φουζαρίωση είναι ασθένεια των φυτών που οφείλεται σε μύκητα. Προκαλείται από το μύκητα Giberella baccata (Fusarium lateritium Nees), ο οποίος προσβάλλει τα δέντρα που έχουν προσβληθεί από εγκαύματα λόγω του ήλιου, από παράσιτα ή από το κρύο.  Η ασθένεια έχει οικονομική σημασία για τα εσπεριδοειδή, για το  πεπόνι και το καρπούζι. Ως αίτιοι για την προσβολή των δύο τελευταίων αναφέρονται οι μύκητες Fusarium oxysporum f.sp.melonis και Fusarium oxysporum f.sp.niveum αντίστοιχα.

Χαρακτηριστικά

Ο μύκητας εισχωρεί στο ξύλο του δέντρου, το οποίο σκουραίνει στο χρώμα και σχηματίζεται κόμμι. Επίσης, προσβάλλεται και η φλούδα του δέντρου και μπορεί να φτάσει μέχρι τους καρπούς. Όταν γίνει αυτό, το φυτό, όταν προσβληθεί στην περίοδο που είναι έτοιμο να ωριμάσει, παράγει κακής ποιότητας καρπούς, με αποτέλεσμα να μην μπορεί να αντιμετωπιστεί η ασθένεια.

Αντιμετώπιση

Η αντιμετώπιση της ασθένειας είναι πολύ δύσκολη και γενικά συστήνεται πρόληψη. Δεν μπορεί να καταπολεμηθεί με τη χρήση μυκητοκτόνων. Συνιστάται η επάλειψη με χαλκό έπειτα από τον παγετό.
Έγκλημα στο Νείλο (ταινία, 1978)

Πλοκή

Η ταινία αρχίζει με μια συνάντηση μεταξύ της πλούσιας κληρονόμου Λινέτ Ρίτζγουεϊ (Λόις Τσάιλς) και της στενής της φίλης Ζακλίν ντε Μπελφόρ (Μία Φάροου). Η Τζάκι θέλει ο μνηστήρας της, Σάιμον Ντόιλ (Σάιμον ΜακΚόρκιντεϊλ), να εργαστεί για τη Λιννέτ. Αλλά αυτός και η Λιννέτ ξεκινούν έναν κεραυνοβόλο έρωτα που καταλήγει σε γάμο. Κατά την διάρκεια του μήνα του μέλιτος τους στην Αίγυπτο, ακολουθούνται διαρκώς από την εγκαταλελειμμένη Τζάκι. Σε μια προσπάθεια να αποδράσουν, οι Ντόιλ επιβιβάζονται σε ένα κωπήλατο ατμόπλοιο του Νείλου, το ατμόπλοιο Karnak.
Όταν οι επιβάτες εξορμούν στην ακτή για να εξερευνήσουν έναν παρακείμενο ναό, μια μεγάλη πέτρα ρίχνεται από μια κολώνα και περνά ξυστά δίπλα από τον Σάιμον και την Λινέτ. Αντιμετωπίζουν πάλι την Τζάκι, η οποία επιβιβάζεται στο πλοίο και αγνοεί τις προειδοποιήσεις του Ηρακλή Πουαρό (Πιτερ Ουστίνοφ) να μείνει μακριά, αποκαλύπτοντας ότι φέρει ένα μικρό πιστόλι. Μετά από ένα μεταμεσονύκτιο παιχνίδια με χαρτιά στο σαλόνι του πλοίου, η Τζάκι αντιμετωπίζει τον Σάιμον. Τον πυροβολεί σε ένα παραλήρημα μέθης και τον χτυπά στο πόδι. Το επόμενο πρωινό, η Λινέτ Ρίτζγουεϊ βρίσκεται δολοφονημένη στην καμπίνα της, πυροβολημένη στο κεφάλι από ένα παρόμοιο όπλο, με σχεδόν οποιονδήποτε επιβαίνοντα στο Karnak να έχει έναν λόγο να θέλει να εξοντώσει την κληρονόμο. Το πιστόλι εν τω μεταξύ έχει εξαφανιστεί.

Έρευνα

Η Τζάκι είναι φυσική ύποπτος αλλά έχει τέλειο άλλοθι, έχοντας πάρει ηρεμιστικό και έχοντας συνεχή παρακολούθηση από την μις Μπάουερς όλη τη νύχτα. Ο Σάιμον Ντόυλ ήταν επίσης ανίκανος να διαπράξει το έγκλημα εξαιτίας του πληγωμένου ποδιού του. Ο Πουαρό είναι πεπεισμένος ότι κάποιος στο κατάστρωμα κρυφάκουσε τη λογομαχία, πήρε το όπλο και το χρησιμοποίησε για να σκοτώσει την Λινέτ.
Ένα δέμα βρίσκεται στο Νείλο και ψαρεύεται από το πλήρωμα του ατμόπλοιου. Το χαμένο πιστόλι είναι τυλιγμένο στην εσάρπα της κυρίας βαν Σκάιλερ, η οποία προφανώς χρησιμοποιήθηκε για να σιγάσει τον ήχο ενός πυροβολισμού και να αποτρέψει το έγκαυμα, όπως φαίνεται γύρω από το τραύμα της Λινέτ. Περιλαμβάνεται εντός της εσάρπας και ένα μαντήλι, βαμμένο με κόκκινο μελάνι, λίγο από το οποίο βρέθηκε επίσης και στο μπουκαλάκι με βερνίκι της Λινέτ στο μπάνιο του δωματίου της.
Καθώς ο Πουαρό και ο Ρέις διεξάγουν την έρευνά τους, η καμαριέρα Λουίζ δολοφονείται. Της έκοψαν την καρωτίδα με ένα από τα νυστέρια του Δρ. Λούντβιχ Μπέσνερ και ένα κομμάτι από ένα χαρτονόμισμα βρίσκεται στο χέρι της. Ο Πουαρό συνειδητοποιεί ότι πιθανώς είδε τον δολοφόνο να εξέρχεται από την καμπίνα της Λινέτ και προσπάθησε να αποσπάσει χρήματα σε αντάλλαγμα για τη σιωπή της. Η Σάλομι Ότερμπουρν ισχυρίζεται ότι είδε τον δολοφόνο της Λουίζ και ετοιμάζεται να το πει στον Πουαρό όταν πυροβολείται στο κεφάλι από την ανοικτή πόρτα της καμπίνας με το ρεβόλβερ του Πένινγκτον, το οποίο ήταν ιδιαίτερο μεγάλο για τον φόνο της Λινέτ.
Όαση

Η όαση είναι γόνιμη εδαφική έκταση μέσα σε μία έρημο. Εξαιτίας της γονιμότητας του εδάφους της και της παρουσίας νερού, που κάνει γόνιμη μια έκταση, σε περισσότερο ή λιγότερο ευρεία κλίμακα, ανάλογα με την αφθονία του,καθίσταται τόπος κατάλληλος για ανθρώπινη κατοίκηση. Ο εφοδιασμός της όασης σε νερό μπορεί να γίνεται από τον υπόγειο υδροφόρο ορίζοντα, από τον οποίο αναβλύζει στην επιφάνεια είτε λόγω του υδατοστεγούς υπεδάφους, είτε λόγω ειδικής μορφολογίας της περιοχής, ενώ άλλες φορές το νερό φέρεται στην επιφάνεια με άντληση από πηγάδια. Συχνά το νερό δεν αναβλύζει στην επιφάνεια αλλά η παρουσία του γίνεται φανερή από την ύπαρξη φυτών που κατορθώνουν να απορροφούν το νερό με ριζικά συστήματα. Πολλές φορές οι οάσεις είναι ευθύγραμμες, σύμφωνα προς τις κύριες κατευθυντήριες γραμμές, κάτι που φανερώνει την ύπαρξη φρεατίου υδροφόρου ορίζοντα σε μικρό βάθος.
Καρολίνα Μπουβιέ Κένεντι

Βιογραφικά στοιχεία

Γεννήθηκε στις 27 Νοεμβρίου 1957 και είναι κόρη του δολοφονηθέντος προέδρου των ΗΠΑ, Τζον Φιτζέραλντ Κένεντι, και της Ζακλίν Μπουβιέ. Το 1975 και ενώ έβγαινε από το σπίτι του βουλευτή των συντηρητικών Φρέιζερ, στο οποίο φιλοξενείτο, στο Λονδίνο ανατινάχθηκε το αυτοκίνητό της από βόμβα που είχε τοποθετήσει ο ΙΡΑ. Από την έκρηξη δεν έπαθε τίποτα, σκοτώθηκε όμως ένας περαστικός. Μετά το πέρας των σπουδών της ασχολήθηκε με τη φωτογραφία, τη συγγραφή βιβλίων και τα φιλανθρωπικά ιδρύματα. Για 22 μήνες ήταν υπεύθυνη ενός προγράμματος για τη δημόσια εκπαίδευση της πολιτείας της Νέας Υόρκης. Στις 19 Ιουλίου του 1986 παντρεύτηκε με τον Εβραίο σχεδιαστή και επιχειρηματία Έντουιν Σλόσμπεργκ και απέκτησε τρία παιδιά την Ρόουζ, την Τατιάνα και τον Τζων.
Χαμζά Γιουνές

Επαγγελματική σταδιοδρομία

Τον Αύγουστο του 2011, λίγες ώρες πριν τη λήξη της μεταγραφικής περιόδου, υπέγραψε συμβόλαιο με την Ετουάλ Σπορτίβ ντυ Σαχέλ, με σκοπό να αντικαταστήσει τον Ahmed Akaïchi. Στις 14 Νοεμβρίου 2011, ο Γιουνές αποδεσμεύτηκε από την ομάδα.  
Τον Φεβρουάριο του 2012, μετά την ανεπιτυχής μεταγραφή του στην Άστρα Τζιούρτζιου, λόγω παρερμηνειών στο συμβόλαιο,  μετακινήθηκε σε άλλη ομάδα της Λίγκα 1, την Πετρόλουλ Πλοϊέστι. Είχε άμεσο αντίκτυπο στην ομάδα, σημειώνοντας 12 γκολ στους πρώτους έξι μήνες του με τους "Κίτρινους Λύκους". Την περίοδο 2012-13, έπαιξε σε 28 αγώνες και σκόραρε 13 γκολ. Κέρδισε επίσης το Κύπελλο Ρουμανίας παίζοντας σε 4 αγώνες. 
Στις 28 Ιανουαρίου 2014, υπέγραψε τριετές συμβόλαιο με τη βουλγαρική Μπότεφ Πλόβντιβ.  Στο ντεμπούτο του στις 23 Φεβρουαρίου, σκόραρε δύο φορές στην ισοπαλία 2-2 με τη Λουντογκόρετς, έχοντας καταπληκτική απόδοση, με αποτέλεσμα να ανακηρυχθεί ο Πολυτιμότερος παίχτης της αγωνιστικής. 
Τον Αύγουστο του 2014, υπέγραψε συμβόλαιο με τη Λουντογκόρετς. Σημείωσε το πρώτο του γκολ για το σύλλογο, στη νίκη με 3-1 επί της πρώην ομάδας του, Μπότεφ Πλόβντιβ, στον τελικό του Σούπερκαπ Βουλγαρίας. Έκανε το ντεμπούτο του στο Τσάμπιονς Λιγκ, στην ήττα της ομάδας του με 2-1 από τη Λίβερπουλ, δίνοντας την ασίστ στον Ντάνιελ Άμπαλο για την ισοφάριση. 
Το καλοκαίρι του 2015, εντάχθηκε στο σύλλογο του Πρωταθλήματος Ιράν, Τράκτορ Σάσι. Στις 30 Ιουλίου 2015, έκανε το ντεμπούτο του εναντίον της Ναφτ Τεχεράνης. Στις 20 Σεπτεμβρίου 2015, σημείωσε το πρώτο γκολ του σε μια νίκη με 1-0 εναντίον της Σάμπα Κομ για το Κύπελλο Χάζφι. 
Στις 4 Ιουλίου 2016, υπέγραψε με την ομάδα της  Σούπερλιγκ, Ξάνθη. Τελείωσε τη σεζόν 2016-17, ως δεύτερος κορυφαίος σκόρερ του πρωταθλήματος, μετά τον σουηδό επιθετικό του Παναθηναϊκού, Μάρκους Μπεργκ . 
Στις 20 Ιουλίου 2018, μετά από ένα χρόνο αγωνιζόμενος στις Ερζούρουμσπορ και Αλ Αχλί, ο Γιουνές συμφώνησε να επιστρέψει στην ελληνική Σούπερ Λίγκα και να υπογράψει συμβόλαιο μέχρι το καλοκαίρι του 2020 με τον Άρη. Στις 2 Σεπτεμβρίου 2018, ο Τυνήσιος επιθετικός δέχτηκε μία σέντρα από τον Μανώλη Τζανακάκη, βάζοντας γκολ με το στήθος του, σημειώνοντας έτσι το πρώτο του γκολ στη σεζόν και ανοίγοντας το σκορ στην εντός έδρας νίκη με 2-0 επί της ΑΕΛ. Στις 17 Σεπτεμβρίου 2018, άνοιξε το σκορ με πέναλτι στην εντός έδρας νίκη με 2-0 επί του Λεβαδειακού. Στις 30 Σεπτεμβρίου 2018, σκόραρε στην εντός έδρας νίκη με 2-0 εναντίον του Αστέρα Τρίπολης, ευστοχώντας στο πέναλτι που κέρδισε ο Ματέο Γκαρσία. Στις 25 Νοεμβρίου του 2018, σκόραρε δύο φορές στις καθυστερήσεις του αγώνα, σε μία συναρπαστική αναμέτρηση εναντίον του ΟΦΗ, που ολοκληρώθηκε με νίκη 2-1 για την ομάδα του, στο Γήπεδο Θεόδωρος Βαρδινογιάννης.

Διεθνής σταδιοδρομία

Στις 28 Μαΐου 2014, έκανε το ντεμπούτο του για την Εθνική Τυνησίας, παίζοντας στα 4 τελευταία λεπτά της φιλικής νίκης με 1-0 εναντίον της Νότιας Κορέας. Η δεύτερη του συμμετοχή ήταν στο φιλικό αγώνα με το Βέλγιο, όπου η ομάδα του έχασε με 0-1.
Γ΄ κατηγορία ποδοσφαίρου ανδρών Κύπρου 1993-94

Σύστημα διεξαγωγής

Στο πρωτάθλημα της Γ΄ κατηγορία την περίοδο 1993-94 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς.
Η πρωταθλήτρια ομάδα προβιβάστηκε στην Β΄ κατηγορία 1994–95. Η δεύτερη στη βαθμολογία ομάδα έδωσε μπαράζ με τη 9η ομάδα του πρωταθλήματος Β΄ κατηγορία 1993-94, με τη νικήτρια να συμμετέχει στην Β΄ κατηγορία 1994-95 και την ηττημένη στη Γ΄ κατηγορία 1994-95.
Οι πέντε τελευταίες ομάδες υποβιβάστηκαν στη Δ΄ κατηγορία 1994–95. Η 9η στη βαθμολογία ομάδα έδωσε μπαράζ με τη 2η ομάδα του πρωταθλήματος Δ΄ κατηγορία 1993-94, με τη νικήτρια να συμμετέχει στην Γ΄ κατηγορία 1994-95 και την ηττημένη στη Δ΄ κατηγορία 1994-95.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Μπαράζ

Ο Αχυρώνας έδωσε αγώνες μπαράζ με την 9η ομάδα του πρωταθλήματος Β΄ Κατηγορίας, Δόξα Κατωκοπιάς. Στον πρώτο αγώνα η Δόξα κέρδισε εκτός έδρας με 1-2. Στον επαναληπτικό κέρδισε και πάλι με σκορ 4-1 και παρέμεινε στη Β΄ κατηγορία, με τον Αχυρώνα να παραμένει στη Γ΄ κατηγορία.
Ο Φωτειακός έδωσε αγώνες μπαράζ με τη 2η ομάδα του πρωταθλήματος Δ΄ Κατηγορίας, Ροτσίδη. Στον πρώτο αγώνα ο Ροτσίδης κέρδισε εντός έδρας με 2-1. Στον επαναληπτικό, ο Φωτειακός κέρδισε με 1-0. Νικητής των μπαράζ αναδείχθηκε ο Φωτειακός λόγω του εκτός έδρας γκολ και έτσι παρέμεινε στη Γ΄ κατηγορία.
Ιρίνα Αλλέγκροβα

Ταξίδια

Η Αλλέγκροβα έχει ταξιδέψει σε πολλές χώρες, μερικές από αυτές είναι: Αυστραλία, ΗΠΑ, Καναδάς, Ισραήλ, Κύπρος, Γαλλία, Γερμανία, Ελλάδα, Ουγγαρία, Μονακό, Σερβία, Φινλανδία, και στις χώρες της Βαλτικής.
Δημήτριος Ρίτσος

Βιογραφικό

Ο Ρίτσος γεννήθηκε στη Μονεμβασιά το 1912 και ένα χρόνο αργότερα η οικογένεια του μετεγκαταστάθηκε στην Αθήνα. Σπούδασε Νομική και Πολιτική Επιστήμη στο Πανεπιστήμιο Αθηνών και στη συνέχεια εργάστηκε ως δικηγόρος για περισσότερα από 30 χρόνια, ειδικευόμενος στο ασφαλιστικό δίκαιο και συνεργαζόμενος στενά με επιχειρήσεις της οικογένειας Πλυτά. Κατά τη διάρκεια του Β΄Παγκοσμίου Πολέμου υπηρέτησε ως έφεδρος ανθυπολοχαγός.
Η πολιτική του σταδιοδρομία ξεκίνησε το 1947 όταν διορίστηκε δημοτικός σύμβουλος υπό τον Ιωάννη Πιτσίκα. Τα επόμενα χρόνια εκλέχτηκε επανειλημμένα αντιδήμαρχος του Δημοτικού Συμβουλίου και μέλος της Δημαρχιακής Επιτροπής, ενώ διατέλεσε πρόεδρος και μέλος του διοικητικού συμβουλείου διάφορων οργανισμών, ιδρυμάτων και νοσοκομείων. Το 1964 εξελέγη ως πρώτος σε ψήφους δημοτικός σύμβουλος, με αποτέλεσμα να ορισθεί, σύμφωνα με τα ισχύοντα της εποχής, Αναπληρωτής Δήμαρχος. Όταν μετά το αποτυχημένο αντικίνημα της 13ης Δεκεμβρίου του 1967 ο εκλεγμένος δήμαρχος και στενός του φίλος Γεώργιος Πλυτάς αποχώρησε από τη χώρα για το Λονδίνο με τον βασιλιά Κωνσταντίνο, ο Ρίτσος τον διαδέχθηκε. Στις 18 Δεκεμβρίου του 1967 ορκίσθηκε ως νέος δήμαρχος από τον Στυλιανό Παττακό.

Δημαρχία

Κατά τη διάρκεια της θητείας του ο Ρίτσος έτυχε έντονης προβολής. Συμμετείχε τακτικά σε εγκαίνια έργων, υποδοχές επισήμων, ακόμα και σε επιτροπές καλλιστείων. Επί της δημαρχίας του έκλεισαν τα, ήδη παρακμάζοντα, δημοτικά ιατρεία στις συνοικίες της Αθήνας, ενώ το δημοτικό Νοσοκομείο Ελπίς μεταφέρθηκε σε νέο κτίριο στην οδό Δημητσάνης στους Αμπελόκηπους. Ήταν θιασώτης της επέκτασης του πολεοδομικού συγκροτήματος πέρα από τα γεωγραφικά όρια του Υμηττού και του Αιγάλεω και προέβλεψε τη δημιουργία νέων επιχειρηματικών και εμπορικών κέντρων στο λεκανοπέδιο της Αττικής. Ανάμεσα στα οράματα του περιλαμβανόταν η δημιουργία ενός υπέργειου συστήματος σιδηροδρόμων.
Ύστερα από νομοθετικό διάταγμα για αντικατάσταση όλων των Δημάρχων που είχαν διοριστεί από το καθεστώς των Συνταγματαρχών τον διαδέχθηκε ο δικαστικός Κωνσταντίνος Δάρας στις 18 Σεπτεμβρίου 1974.
Πέθανε το 1988 και κηδεύτηκε στις 15 Φεβρουαρίου στο Πρώτο Νεκροταφείο.

Προσωπική ζωή

Ήταν παντρεμένος με τη Λέιλα Ρίτσου, με την οποία απέκτησαν δύο παιδιά τον Νικόλαο Ρίτσο και τον Θεόδωρο Ρίτσο.